《百一诗》
明代·黄圣年

君子远嫌，于人不知。贞女自誉，适授之疑。大明当天，重昏自败。

白昼秉彗，乃自生怪。尧舜举直，不烦其术。岂诸谗顽，而能一一。

岂其剸割，必俟太阿。美言玮节，其伪孔多。登车执辔，坐致千里。

与骥同奔，何时而已。民讟其上，吏雠其主。可以取庸，子将證父。

人亦有言，以方试病。无损其方，祇速其命。

作者简介：黄圣年，字逢永，号石佣，又号大药山人。顺德人。维贵子。明神宗万历四十六年（一六一八）举人。授湖广当阳教谕。以足疾归。与陈子壮等十二人修复南园诗社。卒年六十二。生平好学能文，与其兄圣期少受庭训，著述甚富，尤工书法。有《墙东草》《壬游草》《薜蕊斋》等集。清温汝能《粤东诗海》卷四五有传。